Kiri: Keskerakonna alatu irve    Kuidas saab seostada piimatoodet erakonnaga? Loomulikult ei olnud K-kohukese reklaam seotud Keskerakonnaga. Rumalad ja pahatahtlikud inimesed mõtlesid selle seose välja. Vähegi majanduses orienteeruvad inimesed saavad aru, et ongi otstarbekas uut toodet mastaapselt reklaamida.    Ilmselt näevad need samad rumalad ja pahatahtlikud inimesed seoseid Peeter Rebase Keskerakonda astumise ja Sakala keskuse  lammutamise vahel. Sakala keskuse hävitamise plaan on juba aastaid vana ja jõudis nüüd lihtsalt loogilise tulemuseni. Võiks isegi öelda, et Keskerakond on sunnitud varem sõlmitud kokkuleppeid täitma.    Keskerakond tegutseb alati lähtudes ühiskondlikest ja avalikest huvidest ja  mis põhiline  ausalt ja riigimehelikult. Alati küsitakse nõu kodanikelt, näiteks et kas piirata alkoholi müüki Tallinnas. Väga õige ja ilus. Nüüd plaanime eestlaste käest küsida, kas ehitada uus ja moodne tuumajaam Leetu vana ja  amortiseerunud jaama asemele. Veel õigem ja ilusam. Ja mõtleme veel, ärme kiirusta okupatsioonimonumenti maha võtma. See ju ikkagi monument natsisakslaste hävitajale, liitlaste armee sõdurile. Jälle õige.    Milleks küsida kodanike arvamust ühe alarakendatud, nõukogude ajal ehitatud monstrumi lammutamiseks, mis on kokku lepitud juba aastaid tagasi? Milleks küsida arhitektide ja ajaloolaste arvamust, milleks? Keskerakondlikud geeniused teavad ise paremini  hoone on alarakendatud  ja sellel ei  saagi olla rakendust.    Kas me tõesti oleme nii rikkaks saanud, et võime lammutada suursuguse hoone, mis valmis lõplikult alles 1986. aastal? Kas meil on tõesti õigus lammutada hästi linnaruumi sulanduv, dolomiidiga kaetud massiinve ehitis  ja rajada sinna mingi kaasaaegne, kõige hullemal juhul plekist-klaasist hoone? Milline täpselt tuleb uus hoone, missugused on uue hoone funktsioonid, sellest mitte sõnagi. Vaid tühi, demagoogiline lora, et uus hoone on kõigi linnakodanike jaoks.    Head inimesed, see on irvitamine, irvitamine õiglustunde üle, irvitamine linnakodanike üle, irvitamine arhitektide üle.    Ilmselt olen ka mina rumal ja pahatahtlik inimene, sest mulle tundub jutt Sakala keskuse alarakendatusest sisutühi ja otsitud põhjus linna ühe magusama krundi ja kinnistu hõivamiseks. Pahatahtlikule inimesele võib jääda mulje, et domineerib rahavõim, jättes tahaplaanile kõik avalikud ja ühiskondlikud huvid.    Keskerakond on Tallinnas võimul 2009 aastani. Milliseid  sigadusi veel jõutakse korda saata? Vanu hooneid, mis vajavad uuendamist ja linnakodanikele lähemaletoomist, on terve linn täis.    Üks mu hea sõber, kuuldes Uus-Sakala projektist, pakkus järgmiseks välja lammutada alakasutatud Estonia teater ning rajada selle asemel üks tõeliselt korralik meelelahutus- ja vabaajakeskus, loomulikult koos moodsa teatrihoonega. Idee kohaselt peaks uus moodne teater olema kokku ehitatud Viru keskusega, et vanad inimesed saaksid teatrist otse ja kuiva jalaga minna Viru  keskuse keldrisse bussi peale. See meelitaks kindlasti eakamaid inimesi teatrisse.    Kuku raadio pilauudised pakkusid välja veel parema lahenduse: ajast ja arust ning amortiseerunud Tallinna raehoone asemele ehitada uus ja kaasaegne büroo- ja kontorihoone, luues nüüdisaegsed võimalused linna juhtimiseks. Samas oleks see ka meelelahutus- ja vabaajakeskus linnakodanikele. Kõik otse vanalinna südames.    Kahjuks toodab Keskerakond tõsise näoga libauudised ja üritab neid vahendeid valimata  ellu viia.    Teen ettepaneku Sakala keskuse säilitamise nimel lubada olemasolevas majas avada mängupõrgu ja homoklubi.    Lauri Hanni,  DELFI.ee